钦定古今图书集成/明伦汇编/氏族典/第174卷 > 钱若水
## 钦定古今图书集成/明伦汇编/氏族典/第174卷 > 钱若水

按《宋史钱若水传》：“若水，字澹成，一字长卿，河南新安
人。幼聪悟，十岁能属文。雍熙中，举进士，释褐同州观
察推官。听决明允，郡治赖之。淳化初，寇准掌选，荐若
水洎王扶、程肃、陈充、钱熙五人文学高第，召试翰林，
若水最优，擢秘书丞，直史馆。岁馀，迁右正言、知制诰。
会置理检院于乾元门外，命若水领之。俄同知贡举”，
加屯田员外郎。诏诣原、盐等州制置边事，还奏合旨，
改职方员外郎、翰林学士，俄知审官院、银台通进封
駮司。至道初，以右谏议大夫同知枢密院事。真宗即
位，加工部侍郎。数月，以母老上章求解机务，诏不许。
若水请益坚，遂以本官充集贤院学士、判院事。诏修
《太宗实录》，俄判吏部流内铨。从幸大名，陈御敌安边
之策，俄知开封府。未几，出知天雄军兼兵马部署。初，
若水率众过河，分布军伍，咸有节制，深为戍将推服。
是秋，又遣巡抚陕西缘边诸郡，令便宜制置边事。还，
拜邓州观察使、并代经略使、知并州事。六年，因疾，诏
归京师，与僚友会食僧舍，假寝而卒，年四十四。赠户
部尚书。若水美风神，有器识，能断大事，事继母以孝
闻。雅善谈论，尢轻财好施，所至推诚待物。兄若愚，比
部员外郎。